Fuqaroviy qurol va xizmat quroli sohasidagi ayrim normativ-huquqiy hujjatlarni tasdiqlash to‘g‘risida

“Qurol to‘g‘risida”gi O‘zbekiston Respublikasi Qonuniga muvofiq, shuningdek, fuqaroviy qurol va xizmat qurolini, ularning o‘q-dorilarini, hamda tuzilishi jihatdan qurolga o‘xshash bo‘lgan buyumlarni sertifikatlash, fuqaroviy qurol va xizmat quroli hamda ularning o‘q-dorilari davlat kadastrini shakllantirish va yuritish tartibini belgilash maqsadida Vazirlar Mahkamasi qaror qiladi: 
 1. Quyidagilar:
 Fuqaroviy qurol va xizmat qurolini hamda ularning o‘q-dorilarini, shuningdek, tuzilishi jihatdan qurolga o‘xshash bo‘lgan buyumlarni sertifikatlash tartibi to‘g‘risidagi nizom 1-ilovaga muvofiq;
 Fuqaroviy qurol va xizmat quroli hamda ularning o‘q-dorilari davlat kadastrini shakllantirish va yuritish tartibi to‘g‘risidagi nizom 2-ilovaga muvofiq tasdiqlansin.
 2. “O‘zstandart” agentligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 3. Mazkur qarorning bajarilishini nazorat qilish O‘zbekiston Respublikasi Vazirlar Mahkamasining Sanoat va uning bazaviy tarmoqlarini hamda kooperatsiya aloqalarini rivojlantirish masalalari departamentiga hamda “O‘zstandart” agentligi bosh direktori D.N. Sattarov zimmasiga yuklansin.
 1. Mazkur Nizom fuqaroviy qurol va xizmat qurolini hamda ularning o‘q-dorilarini, shuningdek, tuzilishi jihatdan qurolga o‘xshash bo‘lgan buyumlarni sertifikatlash (keyingi o‘rinlarda — sertifikatlash) tartibini belgilaydi. 
 2. Mazkur Nizomda quyidagi asosiy tushunchalardan foydalaniladi:
 talabgor — O‘zbekiston Respublikasi hududida ishlab chiqariladigan, O‘zbekiston Respublikasi hududiga olib kiriladigan fuqaroviy qurol va xizmat qurolini hamda ularning o‘q-dorilarini, shuningdek, tuzilishi jihatdan qurolga o‘xshash bo‘lgan buyumlarni (keyingi o‘rinlarda — qurol va o‘q-dorilar) sertifikatlashni so‘rab murojaat qiluvchi, maxsus organlar va harbiy qismlar, yuridik shaxslar (maxsus xizmat vazifalari bilan shug‘ullanuvchi, qurol ishlab chiqarish faoliyati bilan shug‘ullanuvchi, sotish faoliyati bilan shug‘ullanuvchi, ov va o‘q otish sporti sohasidagi faoliyat bilan shug‘ullanuvchi, qurolni kolleksiyalash yoki ko‘rgazmasi bilan shug‘ullanuvchi) O‘zbekiston Respublikasi fuqarolari, xorijiy davlatlar fuqarolari, O‘zbekiston Respublikasi hududida doimiy yashovchi fuqaroligi bo‘lmagan shaxslar; 
 o‘q-dori turi — otish uchun mo‘ljallangan qurol turi bilan tavsiflanadigan (silliq stvolli o‘qotar, soyli o‘qotar, gazli, signalli va boshqalar), tovar belgisi tushirilgan, kalibr, gilza uzunligi, turi, uloqtiriladigan tarkibiy qismlari materiali, o‘q turi bilan tavsiflanuvchi ishlab chiqaruvchi tomonidan ishlab chiqariladigan o‘q-dori tuzilishi;
 o‘q-dori turining modifikatsiyasi — o‘q-dori tamg‘asida farqli belgisiga ega bo‘lgan, tuzilishini qat’iy o‘zgartirmaydigan, biroq texnik talablarga muvofiqligi va ishlash xavfsizligiga ta’sir ko‘rsatishi mumkin bo‘lgan o‘zgarishlar bilan tavsiflanuvchi o‘q-dori turi;
 o‘q-dorilar tamg‘asi — o‘q-dorilarning identifikatsiyasini ta’minlash maqsadida ishlab chiqaruvchi tomonidan o‘q-dorilar va ularning qadog‘iga tushirilgan shartli belgilar (harflar, so‘zlar, raqamlar, geometrik shakllar va ixtiyoriy tasvirlar) majmui;
 o‘q-dorilar to‘pi (partiyasi) — bir xil turdagi poroxdan, bir xil massali o‘qlar va sochma o‘qlardan va bir xil modeldagi pistondan foydalangan holda, bitta ishlab chiqaruvchi tomonidan ishlab chiqarilgan va tayyorlangan bir xil turdagi o‘q-dorilar; 
 qurol rusumi — aniq mahsulotga xos bo‘lgan, aniq ishlab chiqaruvchi tomondan ishlab chiqariladigan va tamg‘aga ega bo‘lgan aniq tarkibiy qismlar va komponentlar (mexanizmlar) majmui bilan tavsiflanadigan qurol tuzilishi; 
 qurol rusumining modifikatsiyasi — qurol tamg‘asida ko‘rsatiladigan ajralib turuvchi indeksga (harf va/yoki raqam) yoki kalibr belgisiga ega bo‘lgan, tuzilishini qat’iy o‘zgartirmaydigan, lekin mustahkamligiga, ishlash xavfsizligiga va qurol rusumining texnik talablarga muvofiqligiga ta’sir ko‘rsatadigan qurol rusumining tarkibiy qismlari va komponentlariga har qanday kiritilgan o‘zgartirish, shu jumladan kalibr o‘zgarishini qo‘shish bilan tavsiflanadigan rusum turi; 
 qurol rusumining bajarilishi (qurol rusumining modifikatsiyasini bajarilishi) — mustahkamlik, ishlash xavfsizligi va qurol rusumini texnik talablarga muvofiqligiga ta’sir ko‘rsatmaydigan tarkibiy qismlarning dastlabki to‘plamiga kiritiladigan o‘zgartirishlar bilan farq qiluvchi qurol rusumi turi. Qurol rusumi bajarilishini farq qiluvchi indeksi qurol tamg‘asiga va (yoki) unga ilova qilinadigan hujjatga tushiriladi;
 qurollar to‘pi (partiyasi) — sertifikatlash uchun mo‘ljallangan aniq vaqt intervali davomida bir xil sharoitda bitta ishlab chiqaruvchi tomonidan ishlab chiqarilgan bir nomdagi va bir xil tamg‘ali qurol birligi majmui.
 3. Qurol va o‘q-dorilarini sertifikatlash Vazirlar Mahkamasining 2004-yil 6-iyuldagi 318-son qarori bilan tasdiqlangan Mahsulotlarni sertifikatlash tartibi to‘g‘risidagi nizomga muvofiq, shuningdek, mazkur Nizom talablari asosida amalga oshiriladi.
 Qurol va o‘q-dorlarni sertifikatlash O‘zbekiston Respublikasi hududida ularning muomalada xavfsiz bo‘lishini ta’minlash maqsadida belgilangan tartibda akkreditatsiyadan o‘tgan sertifikatlash organlari (keyingi o‘rinlarda — sertifikatlash organlari) tomonidan texnik jihatdan tartibga solish sohasidagi normativ hujjatlar talablariga muvofiqligini tasdiqlash va yozma tarzda xabardor qilish, shuningdek, qurol va o‘q-dorilarning tavsiflarini texnik talablarga muvofiqligini tahlil qilish yo‘li bilan amalga oshiriladi.
 Qurol va o‘q-dorilarini sertifikatlash talabgorning sertifikatlashtirish organiga ushbu Nizomga ilovaga muvofiq sxema bo‘yicha taqdim etilgan arizasiga asosan amalga oshiriladi.
 Sertifikatlanadigan qurol va o‘q-dorilarning har biri muayyan turdagi qurol va o‘q-dorilarga taalluqli texnik jihatdan tartibga solish sohasidagi normativ hujjatlar talablariga muvofiq tamg‘aga ega bo‘lishi kerak.
 4. Sertifikatlashda qurol va o‘q-dorilarning xususiyatlari tekshiriladi hamda qurol va o‘q-dorilarni identifikatsiya qilish imkonini beruvchi sinov usullari qo‘llaniladi. Bunda:
 qurol rusumlari (qurol rusumining modifikatsiyasi), o‘q-dori turi (o‘q-dori turining modifikatsiyasi);
 O‘zbekiston Respublikasi hududida qurol va o‘q-dorilarni ko‘plab ishlab chiqarish;
 qurol va o‘q-dorilarning to‘pi (partiyasi);
 qurolning yagona namunasi sertifikatlanadi.
 5. Qurol rusumiga rasmiylashtirilgan muvofiqlik sertifikati qurol rusumining bajarilishiga qo‘shimcha sertifikatlashtirish sinovlarisiz taalluqli hisoblanadi. Bunda ishlab chiqaruvchi qurol rusumiga o‘zgartirishlar kiritilgan vaqtdan boshlab bir oy muddatda qurol rusumini sertifikatlagan organga tegishli o‘zgartirishlar to‘g‘risida xabar qilishi shart.
 6. Qurol modeli va o‘q-dori turlarining yangi namunalari ishlab chiqilganda, seriyali ishlab chiqarilganda, shuningdek, xorijiy davlatlarda ishlab chiqarilgan qurol va o‘q-dorilar O‘zbekiston Respublikasi hududiga ilk bor olib kirilganda ishlash chidamliligi va xavfsizligi hamda texnik talablarga muvofiqligi bo‘yicha sinov turlarini o‘z ichiga olgan holda sertifikatlash ishlari amalga oshiriladi.
 O‘zbekiston Respublikasida ishlab chiqarilgan va eksportga mo‘ljallangan qurol va o‘q-dorilar eksport qilinayotgan davlatning talablariga mos keladigan texnik shartlarga asosan sertifikatlanganda, ularning ishlashi va xavfsizligi bo‘yicha sinovlar o‘tkaziladi.
 Qurol rusumini va o‘q-dori turini sertifikatlashda har bir qurol rusumi (qurol rusumining modifikatsiyasi), o‘q-dori turi (o‘q-dori turining modifikatsiyasi) uchun alohida muvofiqlik sertifikati rasmiylashtiriladi.
 Qurol rusumi (o‘q-dori turi) va (yoki) uning modifikatsiyasi bir vaqtning o‘zida sertifikatlash uchun taqdim etilgan taqdirda, bitta sertifikatni rasmiylashtirishga ruxsat etilmaydi.
 Turli ishlab chiqaruvchilar tomonidan aynan bir turdagi qurol rusumi (qurol rucumining modifikatsiyasi), o‘q-dori turi (o‘q-dori turining modifikatsiyasi) ishlab chiqarilganda, sertifikatlash ishlari har bir ishlab chiqaruvchi uchun alohida amalga oshiriladi.
 7. Qurol va o‘q-dorilarning seriyali ishlab chiqarilishini sertifikatlashda qurol rusumi (qurol rusumining modifikatsiyasi)ni, o‘q-dori turi (o‘q-dori turining modifikatsiyasi)ni sinash bilan bir qatorda, qurol va o‘q-dorilarni ishlab chiqarish uchun shart-sharoitlarning mavjudlik holati o‘rganiladi.
 8. Qurolning bitta namunasini, qurol va o‘q-dorilar to‘plamini O‘zbekiston Respublikasi hududiga olib kirishda, qurol modeli va o‘q-dori turiga qarab sertifikatlash quyidagilarni o‘z ichiga oladi:
 mustahkamligi va foydalanish xavfsizligi bo‘yicha sinovlarni;
 tibbiy-biologik va kimyoviy talablarga muvofiqligini tekshirishni;
 sertifikatlash organlarida identifikatsiya qilishni.
 Keyinchalik olib kirish maqsadida sovuq va uloqtirish qurollarining to‘pini sertifikatlashda ushbu qurollarning texnik jihatdan tartibga solish sohasidagi normativ hujjatlarda belgilangan texnik talablarga muvofiqligi tekshiriladi.
 9. O‘zbekiston Respublikasi hududidan tashqarida ishlab chiqarilgan va O‘zbekiston Respublikasi hududiga olib kirilgan qurol hujjatlari (foydalanish yo‘riqnomasi va pasporti) asl tildagi nusxasi va asl tildagi nusxasi bilan bir xil bo‘lgan davlat tilidagi (lotin grafikasiga asoslangan o‘zbek alifbosi qo‘llangan) tarjimasi ilova qilingan holda taqdim etiladi hamda ishlab chiqaruvchilari, asosiy texnik tavsiflari, foydalanish qoidalari va saqlash muddatlari to‘g‘risidagi ma’lumotlarni o‘zida aks ettirish shart. 
 O‘zbekiston Respublikasi hududidan tashqarida ishlab chiqarilgan va O‘zbekiston Respublikasi hududiga olib kirilgan o‘q-dorilarni xavfsiz aylanmasiga taalluqli bo‘lgan hamda o‘q-dorilarning dastlabki qadoqlash yorliqlariga tushiriladigan tamg‘asi va ma’lumotlari asl tildagi nusxasi va asl tildagi nusxasi bilan bir xil bo‘lgan davlat tilidagi (lotin grafikasiga asoslangan o‘zbek alifbosi qo‘llangan) tarjimasi ilova qilingan holda taqdim etiladi. 
 10. Sertifikatlash ishlari shartnomaga asosan to‘lov amalga oshirilgandan so‘ng bajariladi. Sertifikatlash ishlari bilan bog‘liq bo‘lgan barcha xarajatlar qonunchilik hujjatlarida belgilangan tartibda ularning natijalaridan qat’i nazar, talabgor tomonidan qoplanadi.
 11. Qurol va o‘q-dorilarni sertifikatlash organlarini va sinov laboratoriyalarini akkreditatsiya qilish qonunchilik hujjatlarida belgilangan tartibda O‘zbekiston akkreditatsiya markazi DUK tomonidan amalga oshiriladi. 
 Sinov laboratoriyalari qurol va o‘q-dorilar sinovlarini o‘tkazadi hamda sertifikatlash maqsadlari uchun sinov bayonnomalarini rasmiylashtiradi. 
 12. Qurol va o‘q-dorilar sertifikatlash organlari tomonidan sertifikatlanadi.
 Sertifikatlash maqsadida sinovlar belgilangan tartibda akkreditatsiya qilingan sinov laboratoriyalarida (markazlarida) (keyingi o‘rinlarda — sinov laboratoriyalar) o‘tkaziladi.
 13. O‘zbekiston texnik jihatdan tartibga solish agentligi:
 qurol va o‘q-dorilarini sertifikatlash ishlarini tashkil etadi;
 qurol va o‘q-dorilarni sertifikatlashda tasdiqlanadigan ko‘rsatkichlar nomenklaturasini belgilaydi;
 O‘zbekiston Respublikasi Milliy gvardiyasi bilan birgalikda Davlat qurol kadastriga kiritiladigan qurol va o‘q-dorilarning asosiy texnik xususiyatlari nomenklaturasini belgilaydi.
 14. Sertifikatlash jarayonida kelib chiqadigan nizolar ikki hafta muddat ichida O‘zbekiston texnik jihatdan tartibga solish agentligining Shikoyatlarni qarab chiqish kengashi tomonidan ko‘rib chiqiladi. 
 Zarur hollarda, O‘zbekiston standartlashtirish, metrologiya va sertifikatlashtirish agentligi nizolarni hal etish maqsadida O‘zbekiston Respublikasi Milliy gvardiyasi va Ichki ishlar vazirligi vakillarini Shikoyatlarni qarab chiqish kengashiga jalb qilishi mumkin. 
 15. Qurol va o‘q-dorilarni sertifikatlashda qo‘llaniladigan chizmalar tekshirishlar hajmiga qarab, sertifikatlash chizmasining murakkabligi, mahsulotning xavfsizlik darajasiga bog‘liq holda sertifikatlash organlari tomonidan belgilanadi.
 Har bir muayyan holatda sertifikatlash organi talabgorning taklifini, yetkazib beriladigan qurol va o‘q-dorilarning hajmi va muddatini, sinash usullarini, ishlab chiqarishning o‘ziga xos xususiyatlarini va uning barqarorligining buzilish xavfi mavjudligini, shuningdek, mazkur qurol va o‘q-dorilarning potensial xavfini hisobga olgan holda sertifikatlash chizmasini tanlaydi. 
 16. O‘zbekiston Respublikasi hududida ishlab chiqariladigan hamda O‘zbekiston Respublikasi hududiga olib kiriladigan qurol va o‘q-dorilarni sertifikatlash, bir xil qoidalar bo‘yicha o‘tkaziladi. 
 Qurol va o‘q-dorilarni sertifikatlash quyidagi jarayonlarni o‘z ichiga oladi: 
 talabgorning sertifikatlashga ariza berishi; 
 sertifikatlash ishlarining bajarilishi yuzasidan shartnoma rasmiylashtirish;
 sertifikatlash uchun kelib tushgan ariza bo‘yicha ishlarni boshlash yuzasidan qaror qabul qilish, shu jumladan sertifikatlash chizmasini belgilash;
 sinash uchun namuna tanlash, identifikatsiya qilish, shuningdek, ularning sinovlarini o‘tkazish;
 ishlab chiqarish holatini o‘rganish yoki sifatni boshqarish tizimlari sertifikatlanganini tekshirish (agar sertifikatlash chizmasida nazarda tutilgan bo‘lsa);
 olingan natijalarni tahlil qilish va muvofiqlik sertifikatini berish yoki berishni rad etish to‘g‘risida qaror qabul qilish;
 muvofiqlik sertifikatini berish;
 sertifikatlangan qurol va o‘q-dorilar bo‘yicha inspeksiya nazoratini o‘tkazish (agar sertifikatlash chizmasida nazarda tutilgan bo‘lsa);
 qurol va o‘q-dorilarning belgilangan talablarga muvofiqligi buzilganda va muvofiqlik belgisi noto‘g‘ri qo‘llanilganida, ularni bartaraf etish chora-tadbirlarini belgilash;
 muvofiqlikni baholash natijalari to‘g‘risida ma’lumotlarni yuritish va O‘zbekiston texnik jihatdan tartibga solish agentligiga kiritib borish.
 17. Talabgor tomonidan qurol va o‘q-dorilarni sertifikatlash uchun berilgan arizaga quyidagi qo‘shimcha ma’lumotlar ilova qilinadi:
 a) O‘zbekiston Respublikasi hududida ishlab chiqarilgan qurol va o‘q-dorilar uchun: 
 qurolning pasporti;
 qurolni yig‘ish chizmasi (yig‘ilish sxemasi);
 foydalanish yo‘riqnomasi;
 b) O‘zbekiston Respublikasi hududidan tashqarida ishlab chiqarilgan qurol va o‘q-dorilar uchun:
 qurolning pasportining (foydalanish yo‘riqnomasining) asl tilidagi nusxasi va asl tildagi nusxasi bilan bir xil bo‘lgan davlat tilidagi (lotin grafikasiga asoslangan o‘zbek alifbosi qo‘llangan) tarjimasi;
 qurol va o‘q-dorilar ishlab chiqaruvchining qurol va o‘q-dorilar sifatini tasdiqlovchi hujjatlarning va sertifikatlash o‘tkazilgan davlatning muvofiqlik sertifikatlarining asl tilidagi nusxasi va uni asl tildagi nusxasi bilan bir xil bo‘lgan davlat tilidagi (lotin grafikasiga asoslangan o‘zbek alifbosi qo‘llangan) tarjimasi;
 qurol va o‘q-dorilarini sotib olish huquqini tasdiqlovchi hujjatlar;
 bitim (shartnoma), yuklarni kuzatib borish hujjatlari.
 18. Qurol va o‘q-dorilarni sinash uchun sinov laboratoriyalari mavjud bo‘lmaganda, ularni sertifikatlash ishlari ishlab chiqaruvchining nazorat tamg‘alarini va O‘zbekiston Respublikasidan tashqarida amalga oshirilgan muvofiqlikni baholash natijalarini e’tirof etish yo‘li bilan amalga oshiriladi.
 19. Qurol va o‘q-dorilarni identifikatsiya qilishda va ularning sinovlari salbiy natijalar berganda, sertifikatlash organi talabgorga muvofiqlik sertifikatini berishni rad etish to‘g‘risidagi qarorni qonuniy asoslarni aniq ko‘rsatgan holda taqdim etadi va bu haqda uch ish kunidan oshmagan muddatda O‘zbekiston Respublikasi Milliy gvardiyasini, Ichki ishlar vazirligini, Mudofaa sanoati davlat qo‘mitasini va Davlat bojxona qo‘mitasini xabardor qiladi.
 20. Muvofiqlik sertifikatini rasmiylashtirish va berish muddati sertifikatlash organidan mazkur Nizomda nazarda tutilgan barcha zarur hujjatlar olingan vaqtdan boshlab uch ish kunidan oshmasligi kerak.
 Muvofiqlik sertifikati:
 chet eldan olib kelinayotgan qurol va o‘q-dorilar to‘plamiga ularning yaroqlilik muddatiga, yaroqlilik muddati bo‘lmagan qurol va o‘q-dorilarga esa — muddati ko‘rsatilmasdan;
 O‘zbekiston Respublikasida ishlab chiqarilgan qurol va o‘q-dorilar to‘plamiga ularning yaroqlilik muddatiga, yaroqlilik muddati bo‘lmagan qurol va o‘q-dorilarga esa — muddati ko‘rsatilmasdan beriladi.
 O‘zbekiston Respublikasida qurol va o‘q-dorilarni seriyali ishlab chiqarish uchun — uch yil muddatga beriladi.
 21. Sertifikatlashning umumiy muddati qurol va o‘q-dorini texnik jihatdan tartibga solish sohasidagi normativ hujjatlarida belgilangan sinov usullariga muvofiq o‘tkaziladigan sinovlar davomiyligidan kelib chiqqan holda belgilanadi.
 22. Muvofiqlik sertifikatiga o‘zgartirish va (yoki) qo‘shimcha kiritishga yo‘l qo‘yilmaydi.
 23. Qurol va o‘q-dorilarga berilgan muvofiqlik sertifikatining amal qilishini to‘xtatib turish, tugatish, bekor qilish O‘zbekiston Respublikasining qonunchilik hujjatlarida belgilangan tartibda muvofiqlik sertifikatini bergan sertifikatlash organlari tomonidan amalga oshiriladi.
 24. Berilgan, to‘xtatib qo‘yilgan, bekor qilingan va muvofiqlik sertifikatini berishda rad etilgan muvofiqlikni baholash natijalari hisobi sertifikatlash organi tomonidan yuritiladi hamda har oyda O‘zbekiston texnik jihatdan tartibga solish agentligiga taqdim etib boriladi.
 25. O‘zbekiston texnik jihatdan tartibga solish agentligi, zaruratga ko‘ra, sertifikatlash organidan qurol va o‘q-dorilarga rasmiylashtirilgan muvofiqlikni baholash natijalari bo‘yicha hujjatlar to‘plamini talab qilishi mumkin.
 26. Muvofiqlik sertifikatida keltirilgan ma’lumotlarning aniqligi, belgilangan muddatlarni va sertifikatlash qoidalarining buzilishi bo‘yicha javobgarlik sertifikatlash organiga yuklanadi.
 27. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladi.
 1. Mazkur Nizom fuqaroviy qurol va xizmat quroli hamda ularning o‘q-dorilari davlat kadastrini (keyingi o‘rinlarda — Qurol kadastri) shakllantirish va yuritish tartibini belgilaydi. 
 2. Qurol kadastrining obyekti — sertifikatlashning ijobiy natijalariga ega bo‘lgan fuqaroviy qurol va xizmat quroli (keyingi o‘rinlarda — qurol) hamda ularning o‘q-dorilari hisoblanadi.
 Qurol kadastriga tig‘li sovuq qurol va uloqtirish quroli to‘g‘risidagi, yagona nusxalari O‘zbekiston Respublikasi hududiga olib kiriladigan yoki O‘zbekiston Respublikasi hududidan olib chiqiladigan qurol haqidagi ma’lumotlar kiritilmaydi. 
 Qurol va uning o‘q-dorilari to‘g‘risidagi ma’lumotlar Qurol kadastriga kiritilganligi uchun talabgordan to‘lov undirilmaydi. 
 3. Qurol kadastri O‘zbekiston texnik jihatdan tartibga solish agentligi tomonidan elektron tarzda ushbu Nizomga 1-ilovaga muvofiq shaklda hamda 2-ilovaga muvofiq sxema bo‘yicha yuritiladi. 
 4. Qurol kadastri quyidagi bo‘limlarni o‘z ichiga oladi:
 xizmat quroli va uning o‘q-dorilari;
 fuqaroviy qurol va uning o‘q-dorilari;
 O‘zbekiston Respublikasida ishlab chiqarilgan qurol va o‘q-dorilar;
 O‘zbekiston Respublikasi hududiga olib kirilgan qurol va o‘q-dorilar;
 eksport uchun ishlab chiqarilgan qurol va o‘q-dorilar;
 texnologik maqsadlarda (sinovlar, tekshiruvlar yoki qurol ishlab chiqarish jarayonida) ishlatish uchun o‘q-dorilar.
 5. Qurol kadastriga qurol va o‘q-dorilar to‘g‘risida quyidagi ma’lumotlar kiritiladi:
 a) O‘zbekiston Respublikasi hududida ishlab chiqarilgan qurol va o‘q-dorilar uchun:
 qurol (o‘q-dorilar) rusumining nomi va belgilanishi hamda ularga ishlatiladigan o‘q-dorilar (qurol) kalibri;
 qurol va o‘q-dorilarning asosiy texnik tavsiflari;
 ishlab chiquvchi (loyihalashtiruvchi) va ishlab chiqaruvchining nomi;
 texnik jihatdan tartibga solish sohasidagi normativ hujjat belgisi;
 namunaning rangli surati;
 rasmiylashtirilgan muvofiqlik sertifikati to‘g‘risidagi ma’lumot.
 b) O‘zbekiston Respublikasidan tashqarida ishlab chiqarilgan qurol va o‘q-dorilar uchun: 
 qurol (o‘q-dorilar) rusumining nomi va belgilanishi hamda ularga ishlatiladigan o‘q-dorilar (qurol) kalibri;
 qurol va o‘q-dorilarning asosiy texnik tavsiflari;
 qurol va o‘q-dorilarni ishlab chiqaruvchi tashkilot va mamlakat nomi;
 texnik jihatdan tartibga solish sohasidagi normativ hujjat belgisi;
 namunaning rangli surati;
 rasmiylashtirilgan muvofiqlik sertifikati to‘g‘risida ma’lumot.
 Qurol kadastriga kiritiladigan qurol va o‘q-dorilarning asosiy texnik tavsiflari nomenklaturasi texnik jihatdan tartibga solish sohasidagi normativ hujjatlar bilan belgilanadi.
 6. Qurol va o‘q-dorilar to‘g‘risidagi ma’lumotlar har chorak yakunlari bo‘yicha keyingi oyning birinchi o‘n kunligida Qurol kadastriga kiritiladi.
 Qurol va o‘q-dorilarning muvofiqligini baholash uchun texnik talablar, tamg‘alash, qadoqlash qoidalari va sinov usullari texnik jihatdan tartibga solish sohasidagi normativ hujjatlarda belgilanadi.
 7. Akkreditatsiya qilingan sertifikatlash organi tomonidan sertifikatlangan qurol va o‘q-dorilarni sertifikatlash natijalari bo‘yicha qurol rusumiga (o‘q-dori turi) taalluqli hujjatlar yuritiladi va doimiy ravishda hisobot oyidan keyingi oyning 5 sanasiga qadar O‘zbekiston texnik jihatdan tartibga solish agentligiga ma’lumot kiritib boriladi.
 O‘zbekiston texnik jihatdan tartibga solish agentligi chorakda bir marta Qurol kadastriga O‘zbekiston Respublikasida yangi qurol rusumlarini ishlab chiqarish yoki olib kirish bo‘yicha tegishli o‘zgartirish va qo‘shimchalar kiritib boradi. Kiritilgan o‘zgartirish va qo‘shimchalar O‘zbekiston texnik jihatdan tartibga solish agentligining rasmiy veb-saytida joylashtiriladi.
 Ma’lumotlar mazkur Nizomning 4-bandiga asosan Qurol kadastriga kiritiladi va qurol rusumiga (o‘q-dori turiga) ro‘yxatga olish raqami beriladi.
 8. Qurol rusumi (o‘q-dori turi)ning O‘zbekiston Respublikasida hududida muomalaga chiqarilishi taqiqlangan taqdirda, O‘zbekiston texnik jihatdan tartibga solish agentligi Qurol kadastriga tegishli o‘zgartirishlar kiritadi. Qurol qadastridan chiqarilgan qurol rusumlarining (o‘q-dori turlari) ro‘yxatga olish raqamlari ikkilamchi qo‘llanilmaydi.
 9. Qurol kadastri Davlat kadastrlari yagona tizimi tarkibiga kiradi va har chorakda bir marta Davlat kadastrlari yagona tizimiga kadastr ma’lumotlari taqdim etiladi. 
 10. O‘zbekiston texnik jihatdan tartibga solish agentligi Qurol kadastrida keltirilgan ma’lumotlarning ishonchliligi uchun javobgar hisoblanadi. 
 11. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladi.